รีดภาษีเพิ่ม20%
ภาคธุรกิจ-นิติบุคคลเจอดีแน่อธิบดีสรรพากรลุยกวาดเต็มที่
24 เม.ย. 2555

ภาคธุรกิจ-นิติบุคคลเจอดีแน่อธิบดีสรรพากรลุยกวาดเต็มที่
เอกชนเจอดีแน่ สรรพากรตั้งธงรีดภาษีปีนี้เพิ่มจากปีก่อน 20% กระทุ้งนิติบุคคลยื่นภาษีผ่านเน็ต ล่อใจจ่ายด้วยบัตรเครดิต
นายสาธิต รังคสิริ อธิบดีกรมสรรพากร เปิดเผยว่า การจัดเก็บรายได้ของกรมสรรพากรในปีงบประมาณ 2555 ตั้งเป้าหมายไว้ที่ 1.6 ล้านล้านบาท โดยในงวด 6 เดือนแรกของปีงบประมาณนี้ จัดเก็บได้ 6.1 แสนล้านบาท เพิ่มขึ้นจากปีก่อน 5.49 หมื่นล้านบาท หรือ 10.06% และสูง กว่าเป้าที่ตั้งไว้ 1.88 หมื่นล้านบาท หรือ 3.22% กรมสรรพากรจึงได้กำหนดเป้าหมายส่วนตัวว่าการจัดเก็บภาษีในปีนี้จะสูงกว่าการปีงบประมาณที่ผ่านมาไม่น้อยกว่า 20% โดยในปีงบ 2554 สามารถจัดเก็บภาษีได้ 1.5 ล้านล้านบาท สูงกว่าปีงบประมาณ 2553 ถึง 19.83%




 
นายสาธิต กล่าวว่า วิธีที่กรมสรรพากรจะขยายฐานภาษีให้เพิ่มขึ้น คือการปิดช่องทางการหลบเลี่ยงภาษีจากคณะบุคคลเร่งจัดเก็บภาษีประเภทใหม่ เช่น การจัดเก็บภาษีธุรกิจการซื้อขายสินค้าผ่านระบบอินเตอร์เน็ต (อีคอมเมิร์ซ) พร้อมกัน จะปรับโครงสร้างภาษี เช่น ปรับโครงสร้างภาษีเงินได้บุคคลธรรมดา ส่วนกรณีการแยกยื่นภาษีระหว่างสามี-ภรรยา จะเสนอให้ทางกระทรวงการคลังพิจารณาภายในเดือน เม.ย.นี้ ซึ่งต้องขึ้นอยู่กับทางผู้บริหารกระทรวงการคลังว่า จะนำเสนอเข้าสู่การพิจารณาของคณะรัฐมนตรี (ครม.) เมื่อใด
สำหรับมาตรการเบื้องต้น กรมสรรพากรมีเป้าหมายให้ธุรกิจและประชาชนยื่นภาษีผ่านอินเทอร์เน็ตให้ได้ครบ 100% จากขณะนี้ภาคธุรกิจที่ยังเสียผ่านอินเทอร์เน็ตน้อย โดยเฉพาะภาษีนิติบุคคลเสียผ่านอินเทอร์เน็ตเพียง 1-2% เท่านั้น จากจำนวนนิติบุคคลทั้งหมดกว่า 4 แสนราย จะมีแต่ภาษีเงินได้บุคคลธรรมดาเท่านั้น ที่ประสบความสำเร็จกับการยื่นผ่านอินเทอร์เน็ต
ทั้งนี้ กรมจะเร่งประชาสัมพันธ์ พร้อมทั้งให้เจ้าหน้าที่สรรพากรในต่างจังหวัดไปให้ความรู้เกี่ยวกับการยื่นภาษีผ่านอินเทอร์เน็ตและชำระภาษีผ่านบัตรเครดิต โดยตั้งแต่กรมเปิดให้ชำระภาษีทุกประเภทผ่านบัตรเครดิตเมื่อช่วงปลายปี 2554 พบว่ายอดเพิ่มขึ้นอย่างต่อเนื่อง โดยในเดือน ม.ค. มีจำนวน 500 ราย เดือน ก.พ. 2,600 ราย เดือน มี.ค. กว่า 2 หมื่นราย คาดว่าในเดือน เม.ย. จะเพิ่มขึ้นอีกหลายเท่าตัว
ผลการจัดเก็บรายได้ในช่วงเดือน ต.ค. 2554มี.ค. 2555 ที่สูงกว่าปีที่ผ่านมา 10.06% สะท้อนว่าดีขึ้นมา กรมสรรพากรจึงเชื่อว่าจะสามารถจัดเก็บรายได้เกินกว่าเป้าที่วางไว้ เนื่องจากเศรษฐกิจของประเทศในช่วงครึ่งปีหลังยังมีแนวโน้มขยายตัวได้ดีอย่างต่อเนื่อง จากการฟื้นตัวของภาคธุรกิจต่างๆ หลังผ่านปัญหาอุทกภัย รวมไปถึงที่ผ่านมาในครึ่งปีแรกนั้น การจัดเก็บภาษีรายได้ในส่วนภาษีมูลค่าเพิ่ม มีการเก็บได้เพิ่มขึ้นกว่า 19.3% ซึ่งเป็นการแสดงถึงโอกาสที่ในการจัดเก็บภาษีมูลค่าเพิ่มในส่วนนี้จะยังสามารถขยายตัวได้ในช่วงครึ่งปีหลัง
แผนการรีดภาษีของกรมสรรพากรดังกล่าว เกิดขึ้นภายหลังนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธานในพิธีเปิดการประชุม/สัมมนาสรรพากรทั่วประเทศ 237 คน เพื่อ วิเคราะห์ ติดตาม ประเมินผลการจัดเก็บภาษีในช่วง 6 เดือนแรกของปีงบประมาณ ซึ่งประเทศไทยได้รับผลกระทบจากการเกิดมหาอุทกภัย จึงกลัวว่าจะกระทบต่อการจัดเก็บภาษี จำเป็นต้องมีการทบทวนนโยบาย และปรับทิศทาการบริหารจัดเก็บภาษีอากรให้รัดกุม